தென் தமிழகத்தில் முக்கியத்துவம் வாய்ந்த சைவத் தலங்களில் ஒன்றான நெல்லையப்பர்-காந்திமதி அம்பாள் கோயிலின் ஆனித் திருவிழா கடந்த 19-ம் தேதி கொடியேற்றத்துடன் தொடங்கியது. தினமும் அபிஷேக ஆராதனை, காலையிலும், இரவிலும் சுவாமி, அம்பாள் சப்பர பவனி என சிறப்பு நிகழ்ச்சிகள் நடைபெற்றன. அத்துடன், கோயிலில் உள்ள நின்றசீர் நெடுமாறன் கலையரங்கில் பக்தி இன்னிசை, பக்தி சொற்பொழிவு உள்ளிட்ட ஆன்மிக நிகழ்ச்சிகளும் நடைபெற்றன.